Tarkastuspöytäkirja 

Vantaan ammatillinen koulutuskeskus/VAKES		
Toinen savu 2		
01510 Vantaa		

		
		
Päiväys	25.08.2004	
		
Läsnä	Lea Konttinen, opettaja
Tarja Ahjopalo-Nieminen. opetusalan johtaja
Raisa Turtiainen, terveydensuojelutarkastaja
Tapio Valtanen, terveysinsinööri (tarkastus 2.9.2004)	
		
Asia	Tarkastus aloittamisen yhteydessä 25.8.2004 ja
kosteusvaurioepäilyn yhteydessä 2.9.2004	
		
Selostus

Tarkastus 25.8.2004

Tarkastus 2.9.2004

Toimenpiteet	

Tarkastuksessa käytiin läpi koulun uudet toimitilat, jotka oli saneerattu vanhaan teollisuuskiinteistöön. Koulussa opetetaan seuraavia linjoja: maalaus, vaatetus, korjausrakennus, näyttely, puu ja suunnittelu. Linjojen opetukseen liittyy kemikaalien käsittelyä ja työstämistä, mikä oli huomioitu vetokaappien ja kohdepoistojen sijoittamisella työpisteisiin. Kohdepoistojen ilmanvaihto toimi maalauksen opettajan mielestä hyvin. 

Myrkylliseksi ja erittäin vaaralliseksi luokiteltujen kemikaalien sijoittelua oli mietitty. Kyseiset kemikaalit on sijoiteltava lukolliseen kaappiin, jonka oveen on laitettava pääkallovaroitusmerkki. Säilytyksessä on huomioitava myrkkyjen mahdollinen palo- ja räjähdysvaara sekä ympäristö- ja terveyshaitat ja tapaturmat.  Varastoitavien kemikaalien nimi- ja määräluettelo on toimitettava ympäristötarkastaja Saara Juopperille osoitteeseen Pakkalankuja 5, 01510 Vantaa 1.11.2004 mennessä.

Käyttöturvallisuustiedotteiden säilyttäminen riittävän lähellä toimintaa on huomioitava. Tämä helpottaa onnettomuus/tapaturmatilanteissa nopeaa toimintaa. Myös tarvittavat ensiapuvälineet on hyvä sijoittaa lähettyville. 

Tarkastuksessa kävi ilmi, että opettajanhuoneessa on muutaman huoneen osalta home-/kosteusvaurion epäily. Asiaa selvitetään tarkemmin 2.9.2004 sovitussa tarkastuksessa. 

Tarkastuksessa havaittiin selvästi voimakasta hajua kahdessa opettajan työhuoneessa huoneet 1.006 ja 1.001 ja etenkin työhuoneiden välissä olevassa vesimittarihuoneessa 1.005. Ahjopalo-Niemisen mukaan outoa hajua on havaittu myös kyseisen tilan yläpuolella olevassa luokkahuoneessa. Tarkastuksella ei havaittu selkeää hajua yläkerran luokkahuoneessa. Toisaalta ilmanvaihdon riittävyys saattaa olla tilassa ongelmallinen, koska tilat ovat olleet aiemmin toimistohuoneita, jotka on yhdistetty isommaksi tilaksi poistamalla seinät. Ilmanvaihtoon ei muutostöissä ole opettajien mukaan säädetty uuden käyttötarkoituksen mukaiseksi. 

Vesimittarihuoneen lattiamaton alta otettiin sivelynäyte laboratoriotutkimuksia varten. Kosteusmittauksessa havaittiin, että mittarilukema vaihteli runsaasti eri kohdissa seinää. Voi olla myös mahdollista, että vanhan rakennuksen alla on kosteutta tai jopa vesikerros. Yläkerran opetustiloja kiertäessä havaittiin myös, että kattoelementtien välistä on päässyt vuotamaan ajoittain vettä. 

Ilmoitus koulun ja keittiön toiminnan aloittamisesta käsitellään, päätökseen kirjataan määräys, että hajun ja kosteuden alkuperä on selvitettävä ja rakenteet korjattava määräajassa. Tilat eivät tällä hetkellä täytä terveydensuojelulain asettamia vaatimuksia. Ilmoituksen käsittely on maksullista (90-150 €)

- Kirjalliset selvitykset rakenteiden kunnosta ja korjausaikataulu on toimitettava ympäristökeskukseen terveysinsinööri Tapio Valtaselle 1.11.2004 mennessä. 

- Varastoitavien kemikaalien nimi- ja määräluettelo on toimitettava ympäristötarkastaja Saara Juopperille osoitteeseen Pakkalankuja 5, 01510 Vantaa 1.11.2004 mennessä.

Lainkohdat	Terveydensuojelulaki 13, 15, 27, ja 50 §	

	Raisa Turtiainen	
	terveydensuojelutarkastaja